Predkladacia správa

Návrh zákona o verejných zbierkach a o zmene a doplnení niektorých zákonov sa predkladá na rokovanie vlády Slovenskej republiky podľa Plánu legislatívnych úloh vlády Slovenskej republiky.
 
Úloha vypracovať nový zákon o verejných zbierkach vyplýva najmä z potreby prispôsobiť zákonnú úpravu zmenám právneho poriadku Slovenskej republiky, potrebám praxe ako aj z dôvodu permanentnej komunikácie orgánov štátnej správy s mimovládnymi neziskovými organizáciami, ktoré poukazujú na nedostatky doterajšej zákonnej úpravy. 
 
V súčasnosti platný zákon a k nemu vykonávacia vyhláška upravujúca verejné zbierky boli prijaté ešte v roku 1973, teda v čase iných spoločenských, politických, ekonomických a ústavných podmienok, ktoré determinovali vtedajšiu úpravu. Zákon Slovenskej národnej rady č. 63/1973 Zb. o verejných zbierkach a o lotériách a iných podobných hrách bol síce novelizovaný, ale jeho zmeny sa vzťahovali najmä na časť upravujúcu konanie lotérií a iných podobných hier. Doterajší zákon však nevyhovuje súčasným požiadavkám a nezachytáva všetky požadované spôsoby vykonávania verejnej zbierky, ako je vykonávanie verejnej zbierky najmä prostredníctvom telekomunikačných prostriedkov, absentuje úprava vedenia registra verejných zbierok s konštitutívnym charakterom, forma zverejňovania aktuálnych informácií o verejnej zbierke a podobne. Tento stav objektívne vyžaduje zmenu v podobe navrhovaného zákona o verejných zbierkach. Zároveň s navrhovaným zákonom sú novelizované aj väzbové právne predpisy (zákon o správnych poplatkoch a zákon o neinvestičných fondoch).
 
Navrhovaná právna úprava vychádza predovšetkým z analýz a praktických skúseností v tejto oblasti, ako aj z podnetov mimovládnych neziskových organizácií vykonávajúcich verejné zbierky v Slovenskej republike. Vychádza aj zo skúseností z niektorých štátov Európskej únie (napríklad Fínska republika, Česká republika, Litovská republika, Republika Malta, Spojené kráľovstvo Veľkej Británie a Severného Írska). 
 
Prijatie navrhovaného zákona nebude mať negatívny vplyv na rozpočet verejnej správy, podnikateľské prostredie, nebude mať sociálny vplyv ani vplyv na životné prostredie a na iné spoločenské oblasti sledované v doložke vybraných vplyvov.
 
Návrh zákona je v súlade s Ústavou Slovenskej republiky, ústavnými zákonmi a zákonmi a medzinárodnými zmluvami, ktorými je Slovenská republika viazaná, ako aj s právom Európskej únie.
 
Návrh zákona sa predkladá na rokovanie vlády Slovenskej republiky bez rozporov.